ཕྱི་ལོ་༢༠༡༧ལོའི་ལོ་སྨད་ཙམ་ནས་རྒྱ་གཞུང་གིས་འབྲི་རུ་རྫོང་ཤག་ཆུ་གྲོང་རྡལ་གྱི་སེབ་ཁྲ་རྫ་རྒན་ནས་གཏེར་ཁ་༼བརྒྱུད་ལམ་ཁག་ཏུ་གཏེར་ཁ་ཞེས་འཁོད་འདུག་མོད།གནས་ཚུལ་ལ་གཞིགས་ན་ཕལ་ཆེར་ས་ཁུལ་དེའི་གནའ་རྫས་རྩ་ཆེན་རིགས་སྔོག་འདོན་བྱེད་ཀྱི་ཡོད་པ་འདྲ།༽སྔོག་འདོན་བྱེད་པའི་འཆར་གཞི་འཐེན་ཏེ།རི་འདབས་སུ་རྒྱ་ལམ་བཟོ་འགོ་བཙུགས་ཡོད་པར་མ་ཟད།ཤག་ཆུ་གྲོང་རྡལ་གྱི་དམར་སྐོར་གྲོང་ཚོ་དང་།ཝ་ཐང་གྲོང་ཚོ།སྒོ་ཆུ་གྲོང་ཚོ་བཅས་ཀྱི་ཡུལ་མི་ཚོར་མོས་མཐུན་ཡོད་མེད་ལ་མ་བལྟས་པར་བཙན་གྱིས་གཏེར་ཁ་སྔོག་འདོན་གྱི་ཡིག་ཆར་མིང་རྟགས་བཀོད་དུ་བཅུག་པ་དང་།གལ་ཏེ་མིང་རྟགས་མ་བཀོད་པ་ཡིན་ན་ཁ་བྲལ་བའི་ཉེས་མིང་གཡོག་རྒྱུ་ཡིན་པའི་འཇིགས་སྐུལ་བྱས་ཡོད་པ་རེད།